ΓΡΑΠΤΗ ΕΡΩΤΗΣΗ P-1428/97 υποβολή: Mirja Ryynδnen (ELDR) προς την Επιτροπή (16 Απριλίου 1997)

Θέμα: Επιπτώσεις στα καύσιμα των επαγγελματικών μηχανημάτων και, μέσω αυτών, στις δαπάνες στον τομέα της γεωργίας και της οικονομίας των δασών στη Φινλανδία από την τροποποίηση της οδηγίας σχετικά με την ποιότητα της βενζίνης και του πετρελαίου

Η τροποποίηση της οδηγίας σχετικά με την ποιότητα της βενζίνης και του πετρελαίου ντήζελ (93/12/ΕΟΚ) ((ΕΕ L 74 της 27.3.1993, σελ. 81.)) αποβλέπει στη βελτίωση της ποιότητας του ατμοσφαιρικού αέρα στην ΕΕ. Στις τροποποιήσεις αυτές συγκαταλέγεται η απαίτηση για θέσπιση αυστηροτέρων προδιαγραφών εν σχέσει με την ποιότητα των καυσίμων των μηχανών ντήζελ που χρησιμοποιούνται εκτός οδικού δικτύου. Αυτό σημαίνει ότι οι γεωργικοί ελκυστήρες, οι αλωνιστικές μηχανές και οι δασικοί ελκυστήρες πρέπει να κινούνται, στο εξής, με καύσιμα τα οποία θα πληρούν τις προδιαγραφές ποιότητας που ισχύουν για το πετρέλαιο ντήζελ αντί αυτών που ισχύουν για το πετρέλαιο θέρμανσης. Η απαίτηση αυτή είναι απολύτως τεκμηριωμένη δεδομένου ότι σε πολλά από τα κράτη μέλη της ΕΕ η ποιότητα του πετρελαίου θέρμανσης είναι σαφώς κατώτερη απ' αυτήν του πετρελαίου ντήζελ. Στην ψυχρή, όμως, Φινλανδία η κατάσταση είναι διαφορετική. Το 85% των κινούμενων εκτός οδικού δικτύου επαγγελματικών μηχανημάτων χρησιμοποιούν, ήδη πετρέλαιο θέρμανσης που πληροί τις προδιαγραφές ποιότητας του πετρελαίου ντήζελ. Συνεπώς, το προϊόν είναι το αυτό 7 απλώς το ποσοστό φορολόγησης διαφέρει. Λόγω του ότι το εν ισχύι σύστημα έχει αποδειχθεί ιδιαίτερα λειτουργικό, η οδηγία αυτή αναμένεται να συμβάλει ελάχιστα στη βελτίωση της ποιότητας του περιβάλλοντος στη χώρα μας.

Δεδομένου ότι οι χρήστες θα αναγκασθούν να χρησιμοποιούν ακριβότερα, λόγω υψηλότερης φορολογίας, καύσιμα η έγκριση της οδηγίας αυτής θα έχει ως αποτέλεσμα την άνοδο των εξόδων παραγωγής στον τομέα της γεωργίας και της οικονομίας των δασών. Τα έξοδα επιστροφής του καταβληθέντος φόρου θα επιβαρύνουν, κατά τα φαινόμενα, τους χρήστες, γεγονός που σημαίνει ότι ο φόρος δεν θα επιστρέφεται ολόκληρος στους χρήστες. Θα ήθελα να ερωτήσω:

1. Πώς προτίθεται η Επιτροπή να αποτρέψει τη δημιουργία μιας αδικαιολόγητης και καθ' όλα αβάσιμης κατάστασης;

2. Δεν θα ήταν προτιμότερο και για το περιβάλλον να εκπονηθεί οδηγία σχετικά με το προοριζόμενο για θέρμανση και κίνηση των διαφόρων επαγγελματικών μηχανημάτων ελαφρύ πετρέλαιο καύσης, η οποία θα επιβάλλει στο ελαφρύ πετρέλαιο καύσης τις ίδιες προδιαγραφές ποιότητας που ισχύουν και για το πετρέλαιο ντήζελ σε ό,τι αφορά το περιβάλλον;

Απάντηση του κ. Παπουτσή εξ ονόματος της Επιτροπής (20 Μαΐου 1997)

1. Η συμπερίληψη του μη οδικού τομέα και των ελκυστήρων (όπως καθορίζει η οδηγία 74/150/ΕΟΚ ((ΕΕ L 84 της 28.3.1974. ))), παράλληλα προς τον οδικό τομέα, μεταξύ των χρηστών του καυσίμου diesel που καλύπτεται από την προτεινόμενη τροποποίηση της οδηγίας 93/12/ΕΟΚ ((Έγγρ. COM(96) 248 τελικό. )), με στόχο την εναρμόνιση των εθνικών προδιαγραφών, υπαγορεύεται από περιβαλλοντικούς λόγους για τη βελτίωση της ποιότητας του αέρα.

Παρά τις θετικές επιπτώσεις των μελλοντικών μέτρων στον οδικό τομέα (από το πρόγραμμα Auto Oil) και στο μη οδικό τομέα (από την πρόταση σχετικά με τα μη οδικά κινητά μηχανήματα ((Έγγρ. COM(95) 350 τελικό. ))), αναμένεται ότι σε όλα τα κράτη μέλη της Κοινότητας, οι ρυπογόνες εκπομπές οξειδίων του αζώτου (ΝΟx) και μικροσωματιδίων (ΡΜ) που προέρχονται από τον μη οδικό τομέα και από τον τομέα των ελκυστήρων θα φτάσουν σε επίπεδα ρύπανσης ανάλογα με το επίπεδο ρύπανσης του οδικού τομέα περί το 2010.

Κατά συνέπεια, οι αυστηρότερες προδιαγραφές σχετικά με την περιεκτικότητα των καυσίμων σε θείο, όπως προτείνει η τροποποίηση της οδηγίας 93/12/ΕΟΚ, θα επιτρέψουν τη μείωση κατά 10% (σε τόννους) των εκπομπόμενων μικροσωματιδίων (ΡΜ).

Στη Φιλανδία, η συμβολή στις εκπομπές του μη οδικού τομέα και των ελκυστήρων ανέρχεται σε 15% για τα ΝΟx και σε 5% για τα μικροσωματίδια (ΡΜ), δεν είναι δηλαδή καθόλου αμελητέα. Αντιθέτως, η κατανάλωση καυσίμου diesel από αυτούς τους μη οδικούς τομείς ανέρχεται σε 20% του όγκου της συνολικής κατανάλωσης. Η περιεκτικότητα σε θείο του χρησιμοποιούμενου diesel στους τομείς αυτούς βελτιστοποιήθηκε για τις ανάγκες προώθησης και είναι σήμερα η χαμηλότερη των 500 ppm, ήτοι στο ίδιο επίπεδο περιεκτικότητας θείου που επιτρέπεται σήμερα για το οδικό diesel. Ως εκ τούτου αναμένεται να υπάρξει τάση προσέγγισης προς την τιμή που προτείνει η Επιτροπή στην πρόταση τροποποίησης της οδηγίας 93/12/ΕΟΚ, ήτοι 350 ppm για το έτος 2000.

2. Ο περιορισμός της περιεκτικότητας σε θείο των ελαφρών καυσίμων, που χρησιμοποιούνται κατ' αρχήν για τη θέρμανση, αξιολογήθηκε πρόσφατα στο πλαίσιο της κοινοτικής στρατηγικής καταπολέμησης της οξύνισης και το συμπέρασμα ήταν να μην προταθεί τροποποίηση της σημερινής περιεκτικότητας (0,2% κατά βάρος), μολονότι για έξι από τα κράτη μέλη (Βέλγιο, Δανία, Γερμανία, Κάτω Χώρες, Σουηδία και Ηνωμένο Βασίλειο) η μείωση του ισχύοντος κατωφλίου περιεκτικότητας σε θείο αποτελεί μέτρο αποδοτικό ως προς το κόστος. Εν τούτοις, όλα τα κράτη μέλη μπορούν να είναι αυστηρότερα στον τομέα αυτόν με σκοπό να επιτύχουν τους στόχους τους, σεβόμενα εν τούτοις τους κοινοτικούς κανόνες.

Σε ό,τι αφορά την ποιότητα του αέρα, το πρόγραμμα «Auto Oil II» ανέλαβε να εξετάσει τη συμβολή των σταθερών πηγών στις ατμοσφαιρικές εκπομπές συμπληρωματικά προς την εξέταση των κινητών πηγών. Το πρόγραμμα αυτό έχει μόλις αρχίσει και θα ήταν πρόωρο να προδικαστεί το είδος των τεχνικών και μη τεχνικών μέτρων που, όντας αποδοτικά ως προς το κόστος, θα θεσπισθούν συνεπεία του ως άνω προγράμματος.